REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/226-19

1. oktobar 2019. godine

B e o g r a d

ZAPISNIK

85. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 1. OKTOBRA 2019. GODINE

Sednica je počela u 13 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mirčić, Aleksandar Stevanović, Milorad Mijatović, Momo Čolaković i Zoltan Pek.

Sednici je prisustvovao zamenik člana Odbora: Zoran Despotović (zamenik Miljana Damjanovića).

Sednici nisu prisustvovali članovi Odbora: Dušan Bajatović, Goran Ćirić, Milan Lapčević i Vojislav Vujić, kao ni njihovi zamenici.

Sednici je prisustvovao narodni poslanik Ivan Bauer.

Sednici su prisustvovali predstavnici Ministarstva finansija: Jelena Tanasković, državni sekretar, Darko Komnenić, v.d. pomoćnik ministra Sektor budžeta, Filip Šanović,v.d. pomoćnik ministra Sektor finansijskog sistema, Dragan Demirović, v.d. pomoćnik ministra, Milesa Marjanović,načelnik Odeljenja budžeta, Irena Injac,rukovodilac Grupe za budžetski sistem, Aleksandar Janjušević,rukovodilac Odseka za računovodstvo i reviziju, Aleksandra Dragović Delić**,** rukovodilac Grupe za hartije od vrednosti i tržište kapitala, Irina Stevanović Gavrović,načelnik Odeljenja, Vladimir Antonijević,predsednik Komisije za kontrolu državne pomoći, kao i predstavnici Agencije za osiguranje depozita:VladimirŠarić,predsednik Odbora direktora Agencije za osiguranje depozita i Ksenija Zorčić,direktor Sektora za praćenje i očuvanje finansijske stabilnosti.

Sednici su prisustvovali predstavnici Fiskalnog saveta: Pavle Petrović, predsednik Fiskalnog saveta, Vladimir Vukčević,član, Nikola Altiparmarkov, član i Danko Brčerević,glavni ekonomista.

Sednici su prisustvovali predstavnici Parlamentarne budžetske kancelarije.

Na predlog predsednika, većinom glasova **(11 glasova za, dva narodna poslanika nisu glasala), Odbor je utvrdio** sledeći

D n e v n i r e d:

- Usvajanje zapisnika sa 83. i 84. sednice Odbora;

1. Razmatranje Predloga zakona o izmenama i dopunama Zakona o budžetu Republike Srbije za 2019. godinu, koji je podnela Vlada (broj 400-2360/19 od 16. septembra 2019. godine), u načelu;

2. Razmatranje Predloga zakona o izmenama i dopunama Zakona o budžetskom sistemu, koji je podnela Vlada (broj 400-2353/19 od 16. septembra 2019. godine), u načelu;

3. Razmatranje Predloga zakona o izmenama i dopunama Zakona o porezu na dodatu vrednost, koji je podnela Vlada (broj 43-2352/19 od 16. septembra 2019. godine), u načelu;

4. Razmatranje Predloga zakona o kontroli državne pomoći, koji je podnela Vlada (broj 011-2359/19 od 16. septembra 2019. godine), u načelu;

5. Razmatranje Predloga zakona o računovodstvu, koji je podnela Vlada (broj 011-2368/19 od 16. septembra 2019. godine), u načelu;

6. Razmatranje Predloga zakona o reviziji, koji je podnela Vlada (broj 011-2369/19 od 16. septembra 2019. godine), u načelu;

7. Razmatranje Predloga zakona o izmenama i dopunama Zakona o osiguranju depozita, koji je podnela Vlada (broj 011-2093/19 od 19. jula 2019. godine), u načelu;

8. Razmatranje Predloga zakona o otvorenim investicionim fondovima sa javnom ponudom, koji je podnela Vlada (broj 011-2323/19 od 11. septembra 2019. godine), u načelu;

9. Razmatranje Predloga zakona o alternativnim investicionim fondovima, koji je podnela Vlada (broj 011-2321/19 od 11. septembra 2019. godine), u načelu;

10. Davanje saglasnosti na Predlog izmena finansijskog plana Fiskalnog saveta za 2019. godinu, koji je podneo Fiskalni savet (broj 400-2378/19 od 17. septembra 2019. godine).

Pre prelaska na rad po utvrđenim tačkama dnevnog reda, većinom glasova **(11 glasova za, dva narodna poslanika nisu glasala), Odbor je, bez primedbi,**  usvojio zapisnike sa 83. i 84. sednice Odbora.

Većinom glasova **(11 glasova za, dva narodna poslanika nisu glasala) u**svojen je predlog predsednika Odbora da se, radi efikasnijeg rada Odbora, o tačkama dnevnog reda: 1-3, 4-6 i 7-9 vodi zajednički načelni pretres, u skladu sa članom 76. Poslovnika, a da se, potom, o svakoj tački dnevnog reda Odbor posebno izjasni.

TAČKE 1-3

U skladu sa članom 173. stav 2. Poslovnika Narodne skupštine, Odboru su dostavljeni izveštaji odbora koji su razmatrali Predlog zakona o izmenama i dopunama Zakona o budžetu za 2019. godinu, sa predlogom da Odbor prihvati u načelu Predlog zakona o izmenama i dopunama Zakona o budžetu Republike Srbije za 2019. godinu, i to:

-Izveštaj Odbora za poljoprivredu, šumarstvo i vodoprivredu - Razdeo 24;

- Izveštaj Odbora za zdravlje i porodicu - Razdeo 27;

- Izveštaj Odbora za kulturu i informisanje - Razdeo 29;

- Izveštaj Odbora za obrazovanje, nauku, tehnološki razvoj i informatičko društvo -Razdeo 26 i Razdeo 31;

- Izveštaj Odbora za rad, socijalna pitanja, društvenu uključenost i smanjenje siromaštva - Razdeo 30;

- Izveštaj Odbora za privredu, regionalni razvoj, trgovinu, turizam i energetiku-Razdeo 21, Razdeo 28 i Razdeo 32;

- Izveštaj Odbora za prava deteta.

Fiskalni savet dostavio je Odboru Ocenu Predloga zakona o izmenama i dopunama Zakona o budžetu za 2019. godinu.

Parlamentarna budžetska kancelarija dostavila je svoju analizu predloženog rebalansa budžeta.

Državni sekretar Jelena Tanasković obrazložila je Predlog zakona o izmenama i dopunama Zakona o budžetu Republike Srbije za 2019. godinu i Predlog zakona o izmenama i dopunama Zakona o budžetskom sistemu. Navela je da je rebalansom budžeta kod pojedinih budžetskih korisnika, unutar sredstava odobrenih Zakonom o budžetuRepublike Srbije za 2019. godinu, izvršena preraspodela aproprijacija u skladu sa dosadašnjom dinamikom izvršenja i iskazanim potrebama, te da fiskalni rezultat na nivou opšte države u 2019. godini nije u velikoj meri promenjen u odnosu na budžetski plan, već je došlo do promene u strukturi prihoda i rashoda; planirani prihodi i primanja budžeta Republike Srbije u 2019. godini revidirani su naviše za 3,7% ili za 46,4 mlrd dinara u odnosu na prihode predviđene Zakonom o budžetu za 2019. godinu; projektovana stopa rasta BDP za 2019. godinu je zadržana na nivou od 3,5%, a fiskalni deficit opšte države u 2019. godini iznosiće 0,5% BDP. Rekla je da je ovim rebalansom predviđeno smanjenje rashoda za koje je ocenjeno da se do kraja godine neće izvršiti u planiranom iznosu, kao i da su obezbeđena dodatna sredstava za: izgradnja putne infrastrukture, uvećanje osnovice za plate zaposlenih u javnom sektoru, jednokratno izdvajanje za penzionere, naknade u skladu sa Zakonom o finansijskoj podršci porodici sa decom i za druge navedene potrebe. Ostvareni suficit u budžetu i njegova raspodela omogućeni su na osnovu uspešno sprovedene fiskalne konsolidacije, stabilizacije javnih finansija i smanjenja javnog duga.

Načelnik Odeljenja Irina Stevanović Gavrović obrazložila je Predlog zakona o izmenama i dopunama Zakona o porezu na dodatu vrednost. Navela je tri osnovna razloga za donošenje ovog zakona: stvaranje povoljnijih uslova za unapređenje opšteg interesa zajednice; usaglašavanje sa carinskim propisima i propisima Evropske unije koji uređuju oblast oporezivanja potrošnje PDV, kao i stvaranje boljeg poslovnog ambijenta za poreske obveznike u privrednim i vanprivrednim delatnostima.

Predsednik Fiskalnog saveta Pavle Petrović obrazložio je ocenu Fiskalnog saveta o rebalansu budžeta za 2019. godinu kojom je Fiskalni savet kritički razmatrao predložene stavke rashoda u rebalansu budžeta. Prema mišljenju Fiskalnog saveta ostvareni višak u budžetu trebalo je usmeriti za podsticaj privrednog rasta. Naglasio je da je rebalansom budžeta samo četvrtina ostvarenog viška sredstava opredeljena za izgradnju infrastrukture, dok su ostala sredstva, uglavnom, usmerena u neproduktivne svrhe (linearna novčana pomoć penzionerima, dodatno opremanje vojske i policije, troškovi vezani za zakon o konverziji kredita u švajcarskim francima, preveliko povećanje zarada od 8-15%). Najavio je novi izveštaj Fiskalnog saveta o strateškim preporukama za izradu budžeta za 2020. godinu.

U diskusiji o predloženom rebalansu budžeta učestvovali su članovi Odbora: Aleksandar Stevanović, Milorad Mirčić, Veroljub Arsić, Goran Kovačević, Milorad Mijatović, Momo Čolaković, Aleksandra Tomić i narodni poslanik Ivan Bauer.

Član Odbora Aleksandar Stevanović kritikovao je predloženu strukturu rashoda i opredeljivanje ostvarenog viška sredstava u potrošnju. Smatra da je Vlada rebalansom budžeta morala, pre svega, da predloži smanjenje poreskih obaveza i da, na taj način, olakša privrednu aktivnost i podstakne domaće privredne investicije. Time bi, kako je rekao, bili stvoreni realni uslovi za veći privredni rast, koji je potreban Srbiji.

Član Odbora Milorad Mirčić kritikovao je predloženo povećanje plata u javnom sektoru jer je u privatnom sektoru niži rast zarada. Upozorio je na pad privredne aktivnosti, posebno u elektrprivredi, rudarstvu i prerađivačkoj industriji; takođe i na nepovoljan odnos između uvoza i izvoza. Rekao je da je neophodno da se donese program za rekonstrukciju velikih sistema i pripreme propisi o platnim razredima i penzijskom sistemu, koji bi se primenjivali od početka naredne godine. Upozorio je na određeni broj ljudi koji nemaju penziju, a u rebalansu budžeta nisu prepoznati kao najugroženija kategorija stanovništa.

Član Odbora Veroljub Arsić rekao je da odnos uvoza i izvoza ide u korist izvoza, i za takav stav naveo je sledeće argumente: u strukturi uvoza, najviše se uvoze mašine i oprema, što je omogućeno porastom investicionih aktivnosti; uvoz energenata i automobila nesumnjivo govori u prilog boljeg životnog standarda građana. Podržao je dodatna izdvajanja za vojsku i policiju, koja su su u skladu sa usvojenom strategijom odbrane i prilikama u regionu. U cilju očuvanja finansijske stabilnosti, naglasio je da Srbija ima čvrst kurs dinara i odgovarajuće devizne rezerve.

Član Odbora Goran Kovačević rekao je da se u uslovima finansijske i fiskalne stabilnosti više ne dovodi u pitanje rast i razvoj srpske ekonomije, koja sada može da podnese veće troškove za plate, penzije i druge rashode predložene u rebalansu budžeta. Naglasio je da je u pogledu zaduženosti Srbija na nivou svake prosečne zemlje u Evropi, kao i da je među zemljama sa najnižim poreskim nametima.

Član Odbora dr Milorad Mijatović podržao je predloženi rebalans budžeta jer smatra da ostvareni suficit omogućava rashodnu stranu u rebalansu budžeta, koja je pod čvrstom kontrolom. Ukazao je na visoke troškove za kazne i penale od 22 milijarde, što ukazuje na propuste u radu državnih organa. Zalaže se za donošenje zakona o platnim razredima, kao i za zakonsko utvrđivanje formule za obračun penzija prema švajcarskom modelu, koji bi bili u primeni od početka sledeće godine.

Član Odbora Momo Čolaković upozorio je na to da se država obavezala da do kraja septembra ove godine utvrdi izmene i dopune propisao o penzijsko – invalidskom osiguranja, te da bi najkasnije od 1. januara 2020. godine penzije morale da se obračunavaju u skladu sa formulom, prema švajcarskom modelu. Upozorio je i na to da je prosečna penzija pala na ispod 50 odsto u odnosu na prosečnu platu, te da takav trend mora da se zaustavi. Podseća i na to da je država u obavezi da isplaćuje dodatak na penzije, koji prima 75 odsto korisnika penzija, kao i da preko milion penzionera prima penziju koja je ispod ili u nivou prosečne penzije.

Predsednik Odbora dr Aleksandra Tomić podržala je rashodnu stranu u rebalansu budžeta jer je ostvareni višak sredstava u budžetu nastao kao rezultat oporavka srpske ekonomije i rasta privrednih aktivnosti. Rekla je da su najveći uspesi u ekonomiji naše zemlje stabilan kurs dinar, smanjenje javnog duga, povećanje minimalne zarade i prosečne plate, smanjenje nezaposlenosti; u strukturi uvoza zastupljeni su oprema i repromaterijal, a u strukturi izvoza ima sve više gotovih proizvoda i informatičke opreme. Podržala je predlog da se uredi status građana koji nemaju penziju ili imaju izrazito niske penzije, kako bi se ova lica uvela u sistem socijalnih pomoći i drugih prava.

U nastavku, u diskusiji o potrebi i faktorima većeg rasta BDP-a, odnosu ponude i tražnje i drugim ekonomskim parametrima koji su relevantni za ekonomski rast i razvoj govorili su: narodni poslanik Ivan Bauer, predsednik Fiskalnog saveta Pavle Petrović, članovi Odbora Milorad Mirčić i Aleksandar Stevanović, kao i državni sekretar Jelena Tanasković.

TAČKE 4-6

Predsednik Komisije Vladimir Antonijević obrazložio je nova rešenja u Predlogu zakona o državnoj pomoći. Istakao je da se na potpuno nov način, u odnosu na važeći zakon, uređuju bitna pitanja vezana za oblast državne pomoći. Polazeći od preporuka Evropske komisije iz godišnjih izveštaja o napretku Republike Srbije, kao i merila koje je neophodno da Republika Srbija ispuni radi otvaranja pregovaračkog Poglavlja 8 - Politika konkurencije, bilo je neophodno da se donese novi zakon iz ove oblasti. Ovim zakonom uređuju se zaštita slobodne konkurencije na tržištu i transparentnost u dodeli državne pomoći. U skladu sa obavezama proisteklim iz Zakona o potvrđivanju Sporazuma o stabilizaciji i pridruživanju, ovim zakonom osniva se Komisija koja ima mandat da kontroliše dodelu državne pomoći u Republici Srbiji sa sličnim ovlašćenjima kakva ima Evropska komisija, koja taj zadatak obavlja na nivou čitave Evropske unije.

Pomoćnik ministra Filip Šanović obrazložio je glavna rešenja u predlogu zakona o računovodstvu. Osnovni razlog za donošenje novog zakona o računovodstvu je potreba potpunog usklađivanje sa propisima Evropske unije; neophodan uslov za zatvaranje Poglavlja 6: Pravo privrednih društava jeste i donošenje novog Zakona o računovodstvu kojim će sve odredbe relevantnih pravnih tekovina EU biti prenete u zakonodavstvo Republike Srbije. Novim propisima EU ujednačava se računovodstvena praksa, obezbeđuje se veća transparentnost i predvidljivost i jača nezavisnost i objektivnost društava za reviziju/revizora. Cilj ovog zakona je da se unapredi kvalitet korporativnog finansijskog izveštavanja u Republici Srbiji, kao i da se otklone dosadašnje slabosti u zakonu. Pojednostavljen je sistem izricanja mera društvima za reviziju i licenciranim ovlašćenim revizorima: Komisija za hartije od vrednosti će, pored svoje osnovne delatnosti, sprovoditi i javni nadzor nad obavljanjem revizije. U diskusiji o ovom predlogu zakona učestvovali su članovi Odbora Milorad Mirčić i Aleksandra Tomić.

TAČKE 7-9

Predstavnik Agencije Vladimir Šarić obrazložio je izmene i dopune Zakona o osiguranju depozita. Osnovni razlog za promenu zakona je potreba da se važeći sistem osiguranja depozita dodatno uskladi sa međunarodnom praksom i standardima, kao i pravnim tekovinama Evropske unije. Naglasio je da su osnovni ciljevi sistema osiguranja depozita zaštita depozita fizičkih lica, preduzetnika, mikro, malih i srednjih pravnih lica u slučaju stečaja i likvidacije banke. Na taj način doprinosi se očuvanju stabilnosti finansijskog sistema i jačanju poverenja javnosti u bankarski sektor, u cilju rasta štednje u bankarskom sistemu.

Predloge zakona o otvorenim investicionim fondovima sa javnom ponudom i alternativnim fondovima obrazložili su pomoćnik ministra Filip Šanović i rukovodilac Grupe Aleksandra Dragović Delić. U skladu sa preuzetim obavezama u procesu pristupanja Evropskoj uniji, bilo je neophodno da se materija postojećeg Zakona o investicionim fodovima, prema vrstama fondova, razdvoji u dva zakona. Predloženo je da novi zakon o investicionim fondovima uređuje samo otvorene investicione fondove sa javnom ponudom, koji ulažu u prenosive hartije od vrednosti i društva za upravljanje ovim fondovima, dok su svi drugi fondovi, i oblici upravljanja takvim fondovima, izdvojeni u poseban zakon o alternativnim investicionim fondovima. Na taj način, izdvojiće se sadašnji zatvoreni i privatni investicioni fondovi iz važećeg Zakona o investicionim fondovima, što će ih učiniti atraktivnijim za strane investitore. U diskusiji o ovim predlozima zakona učestvovali su članovi Odbora Milorad Mirčić i Aleksandra Tomić.

10. TAČKA

Član Fiskalnog saveta Nikola Altiparmarkov obrazložio je izmene Finansijskog plana Fiskalnog saveta za 2020. godinu. Izmene u Finansijskom planu nastale su zbog potrebe da se u Fiskalnom savetu radno angažuje jedan stručnjak – analitičar. Takođe i radi usklađivanja osnovice za obračun plata shodno izmenama i dopunama Zakona o budžetskom sistema.

Posle objedinjene rasprave o predlozima zakona, pristupilo se izjašnjavanju o predlozima zakona pojedinačno.

**Prva tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas protiv) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetu Republike Srbije za 2019. godinu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas protiv) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetskom sistemu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Treća tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas uzdržan) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o porezu na dodatu vrednost, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Četvrta tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas uzdržan) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o kontroli državne pomoći, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Peta tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas protiv) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o računovodstvu, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Šesta tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas uzdržan) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o reviziji, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Sedma tačka dnevnog reda**

Na osnovu člana 156. stav 3. Poslovnika Narodne Skupštine, Odbor je većinom glasova **(10 glasova za, jedan glas uzdržan) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o osiguranju depozita, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Osma tačka dnevnog reda**

Na osnovu člana 156. stav 3. Poslovnika Narodne Skupštine, Odbor je jednoglasno **(11 glasova za) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o otvorenim investicionim fondovima sa javnom ponudom, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Deveta tačka dnevnog reda**

Na osnovu člana 156. stav 3. Poslovnika Narodne Skupštine, Odbor je jednoglasno **(11 glasova za) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o alternativnim investicionim fondovima, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Deseta tačka dnevnog reda**

Odbor je jednoglasno **(11 glasova za) doneo**

O D L U K U

o davanju saglasnosti na Predlog izmena Finansijskog plana Fiskalnog saveta za 2019. godinu,

DAJE SE SAGLASNOST na Predlog izmena Finansijskog plana Fiskalnog saveta za 2019. godinu, koji je podneo Fiskalni savet (broj: 011-00-9/2019-03 od 17. septembra 2019. godine).

Sednica Odbora je završena u 16,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić